## Rješenje Agencije za zaštitu tržišnog natjecanja, klasa: UP/I 430-02/2008-65/08, urbroj: 580-03-08-43-4 od 10. srpnja 2008.

### NN 94/2008 (13.8.2008.), Rješenje Agencije za zaštitu tržišnog natjecanja, klasa: UP/I 430-02/2008-65/08, urbroj: 580-03-08-43-4 od 10. srpnja 2008.

# AGENCIJA ZA ZAŠTITU TRŽIŠNOG NATJECANJA

**2975**

Agencija za zaštitu tržišnog natjecanja na temelju članka 13. stavka 4. Zakona o
državnim potporama (»Narodne novine«, broj 140/05), u upravnom postupku
pokrenutom na temelju zahtjeva Fonda za razvoj i zapošljavanje, sa sjedištem u
Zagrebu, Frankopanska 11, za donošenje odobrenja na Prijedlog izmjena i dopuna
Pravilnika o uvjetima i načinu korištenja sredstava Fonda za razvoj i
zapošljavanje te Prijedloga izmjena i dopuna Kriterija za financiranje razvojnih
programa, na temelju odluke Vijeća za zaštitu tržišnog natjecanja, sa 110.
sjednice održane 10. srpnja 2008., donosi

## RJEŠENJE

I. Utvrđuje se da se sredstva predviđena u Prijedlogu izmjena i dopuna
Pravilnika o uvjetima i načinu korištenja sredstava Fonda za razvoj i
zapošljavanje i u Prijedlogu izmjena i dopuna Kriterija za financiranje
razvojnih programa od strane Fonda za razvoj i zapošljavanje, ne odnose na
državnu potporu u smislu Zakona o državnim potporama.
II. Ovo rješenje bit će objavljeno u »Narodnim novinama«.

```
Obrazloženje
```

I. Agencija za zaštitu tržišnog natjecanja (u daljnjem tekstu: Agencija), dana
23. svibnja 2008. zaprimila je od Fonda za razvoj i zapošljavanje (dalje: Fond),
zahtjev, klasa: 010-01/04-05/0003, urbroj: 0563-08-0012, od 21. svibnja 2008., u
svezi Prijedloga izmjena i dopuna Pravilnika o uvjetima i načinu korištenja
sredstava Fonda za razvoj i zapošljavanje (dalje: Prijedlog Pravilnika) te
Prijedloga izmjena i dopuna Kriterija za financiranje razvojnih programa (dalje:
Prijedlog Kriterija).
Dana 5. lipnja 2008. Agencija je od Fonda zaprimila obrazloženja za donošenje
Prijedloga Pravilnika i Prijedloga Kriterija te ispunjeni Obrazac prijave
državne potpore.
Naime, sukladno rješenju Agencije, klasa: UP/I 430-01/2006-65/43, urbroj:
580-03-06-43-4, od 28. prosinca 2006., Fond je bio u obvezi uskladiti Kriterije
za financiranje razvojnih programa s odredbama Zakona o državnim potporama
(»Narodne novine«, broj 140/05; dalje: ZDP), u roku od 3 (tri) mjeseca, od dana
dostave navedenog rješenja.
Također, u navedenom rješenju Agencije, utvrđeno je da ni Pravilnik o uvjetima i
načinu korištenja sredstava Fonda za razvoj i zapošljavanje (dalje: Pravilnik)
nije sukladan sa ZDP-om, te je zbog toga i uvršten na Popis programa državnih
potpora i drugih akata kojima su odobrene ili dane državne potpore do stupanja
na snagu Zakona o državnim potporama (»Narodne novine«, broj 47/03 i 60/04).
Rečeni Popis važećih programa državnih potpora usvojila je Vlada Republike
Hrvatske, Zaključkom od 2. ožujka 2006., klasa: 421-01/06-02/01, urbroj:
5030116-06-2, te je zadužila Fond da u suradnji s Agencijom uskladi Pravilnik.
S obzirom na to da Pravilnik predstavlja pravni temelj za donošenje Kriterija za
financiranje razvojnih programa, Agencija je također, rješenjem od 28. prosinca
2006., zatražila od Fonda da, sukladno Zaključku Vlade Republike Hrvatske od 2.
ožujka 2006., isti uskladi sa ZDP-om.
II. Iz zaprimljene dokumentacije utvrđeno je sljedeće:
1. Prijedlog Pravilnika izrađen je temeljem članka 12. stavka 3. Zakona o Fondu
za razvoj i zapošljavanje (»Narodne novine«, broj 107/01), a kojim se utvrđuju
uvjeti i način realizacije programa, te načini korištenja sredstava Fonda.
Fond sredstva dobiva iz Državnog proračuna Republike Hrvatske, a prema potrebi,
sredstva mogu uložiti poduzetnici i poslovne banke, odnosno sredstva Fond može
dobiti od međunarodnih donacija, fondova ili temeljem ulaganja.
Sredstva Fonda, između ostalog, namijenjena su za: poticanje malih i srednjih
poduzetnika; otvaranje novih radnih mjesta; primjenu novih tehnologija;
poticanje razvoja županija, gradova i općina pri otvaranju poslovnih i razvojnih
centara; izgradnju infrastrukture; obnovu u ratu razrušenih objekata, te ostale
programe za koje se ocijeni da mogu pridonijeti razvoju Republike Hrvatske.
Prilikom dodjele sredstava Fonda, potrebno je da predloženi programi ispunjavaju
neke od sljedećih kriterija: da su namijenjeni otvaranju novih radnih mjesta; da
je riječ o novim proizvodima i programima; da postoji tržišna isplativost
projekta; da se koriste domaći resursi i da zadovoljavaju standarde zaštite
okoliša.
Sredstva Fonda dodjeljuju se temeljem provedenog javnog natječaja, a korisnici
istih mogu biti: poduzetnici, jedinice lokalne i područne (regionalne)
samouprave, tehnološki parkovi, poduzetnički razvojni centri, razvojne agencije;
ministarstva i druge državne institucije. Poduzetnici u teškoćama ne mogu biti
korisnici sredstava Fonda.
Ukoliko je korisnik predmetnih sredstva poduzetnik, tada takva sredstva, u
najvećem broju slučajeva mogu predstavljati državnu potporu. Naime, sukladno
članku 2. stavku 2. ZDP-a, korisnici državne potpore su pravne i fizičke osobe
koje, obavljajući gospodarsku djelatnost, sudjeluju u prometu roba i usluga, a
koriste neki od oblika državne potpore.
Temeljem Prijedloga Pravilnika, Fond može financirati pojedine projekte na
sljedeće načine:
a) financiranjem po tržišnim uvjetima,
b) subvencioniranjem kamatne stope na dugoročne kredite namijenjene za
realizaciju određenog projekta (iznos subvencije može iznositi najviše 4 posto
kamata na kredit odobren korisniku, a koji se isplaćuje putem poslovne banke),
Fond subvencionira kamatne stope na dugoročne kredite samo do najvišeg
dopuštenog iznosa državne potpore male vrijednosti, sukladno Odluci Vlade
Republike Hrvatske o objavljivanju pravila o potporama male vrijednosti kojom je
usvojena Uredba Komisije Europskih zajednica, broj 1998/2005, od 15. prosinca
2006., o primjeni članaka 87. i 88. Ugovora o Europskoj zajednici na potpore
male vrijednosti (Službeni list Europske unije, serija L, broj 379, od 28.
prosinca 2006., str. 5 do 10). dalje: Odluka o državnim potporama male
vrijednosti). Odluka o državnim potporama male vrijednosti odnosno rečena Uredba
Komisije objavljena je 3. svibnja 2007. u »Narodnim novinama«, broj 45/07.
c) otkupom obveznica izdanih u svrhu prikupljanja sredstva, kojim jedinice
lokalne i područne (regionalne) samouprave namjeravaju podržati određeni projekt
ulaganjem u novcu;
d) dodjelom nekretnina i opreme kojima raspolaže Republika Hrvatska u korist
jedinica lokalne i područne (regionalne) samoup­rave;
e) potporama projektima koji se mogu odobriti u visini od 30 posto do 70 posto
iznosa u obliku otpisa postojećeg kredita.
Sukladno članku 13. Prijedloga Pravilnika, Fond je predvidio da će se prilikom
dodjele predmetnih sredstava postupati sukladno točki IV. Odluke o državnim
potporama male vrijednosti, a što podrazumijeva sljedeće:
Fond je u obvezi izvijestiti korisnika potpore da mu je dodijeljena državna
potpora male vrijednosti; Fond je u obvezi izvjesiti Agenciju o svakom
dodijeljenom iznosu državne potpore male vrijednosti u roku od 15 dana od dana
dodjele; Fond je u obvezi voditi evidenciju o dodijeljenim potporama male
vrijednosti po pojedinim korisnicima potpore, te čuvati podatke o dodijeljenim
potporama male vrijednosti deset godina od dana dodjele.
2. Temeljem članka 5. Pravilnika o uvjetima i načinu korištenja sredstva Fonda,
izrađen je Prijedlog Kriterija.
Sukladno točki I. Prijedloga Kriterija, predmetna sredstva namijenjena su za
financiranje razvojnih programa u gospodarstvu i infrastrukturi ili sličnim
projektima gospodarskog razvoja putem subvencija kamatnih stopa na kredite
odnosno kreditiranja poduzetnika ili jedinica lokalne/područne (regionalne)
samouprave.
Korisnici sredstava, sukladno točki II. Prijedloga Kriterija, mogu biti
poduzetnici, jedinice lokalne i područne (regionalne) samouprave, tehnološki
parkovi, poduzetnički razvojni centri, razvojne agencije; ministarstva i druge
državne institucije. Poduzetnici u teškoćama ne mogu biti korisnici predmetnih
sredstava.
Navedeni poduzetnički programi financiraju se putem kreditiranja projekata
poduzetnika. Tražitelji kredita, temeljem objavljenog javnog natječaja Fonda,
podnose zahtjev za financiranje razvojnog programa putem poslovne banke.
Kreditna sredstva odobravaju se s rokom otplate do 10 godina, u što je uključeno
i razdoblje odgode otplate kredita do 3 godine.
Kreditna sredstva, mogu se odobriti pod sljedećim uvjetima:
a) kredit mora iznositi najmanje 300.000 kuna;
b) vlastito učešće korisnika kredita mora iznositi najmanje 25 posto od ukupnih
troškova programa i ne smije sadržavati nikakav oblik državne potpore;
c) poslovne banke moraju sudjelovati u financiranju razvojnog projekta s
najmanje 20 posto od ukupnih troškova programa;
d) Fond financira program s najviše 55 posto financijskih sredstava;
e) za programe u sektoru poljoprivrede, ribarstva i šumarstva primjenjuje se
fiksna kamatna stopa od 2 posto, dok se za ostale programe primjenjuje poticajna
kamatna stopa koja može biti najviše do 4 posto niža od referentne kamatne
stope;
Za male poduzetnike primjenjuje se promjenjiva kamatna stopa koja je za 4
postotna poena niža od referentne kamatne stope na iznos od najviše 10.000.000
kuna. Za srednje poduzetnike primjenjuje se promjenjiva kamatna stopa koja je 3
postotna poena niža od referentne kamatne stope na iznose od najviše 15.000.000
kuna. Za veće iznose od naprijed navedenih, primjenjuje se poticajna kamatna
stopa čiji iznos ne smije prelaziti 1.500.00 kuna, diskontiran na sadašnju
vrijednost u razdoblju od tri fiskalne godine.
f) korisnik kredita mora podnijeti pisano očitovanje o svim primljenim državnim
potporama male vrijednosti u posljednje tri godine (izbjegavanje tvz. negativne
kumulacije državnih potpora male vrijednosti).
Prijedlog Kriterija sastoji od sljedećih posebnih programa: Poduzetnici
početnici (Start up programi), Program poduzetničke infrastrukture, Program od
posebnog značaja za Republiku Hrvatsku te Program financiranja ostalih razvojnih
projekata.
U slučaju Programa poduzetničke infrastrukture, Programa od posebnog značaja za
Republiku Hrvatsku te Programa financiranja ostalih razvojnih projekata, kao
krajnji korisnici sredstava pojavljuju se isključivo ministarstva i jedinice
lokalne samouprave, te stoga u konkretnom slučaju nije riječ o državnoj potpori
iz članka 3. stavka 1. ZDP-a.
Naime, jedinice lokalne i područne (regionalne) samouprave, sukladno članku 2.
stavku 1. ZDP-a, ne mogu biti korisnici državne potpore, stoga Agencija navedene
programe nije niti posebno razmatrala.
Međutim, u slučaju Programa poduzetnici početnici (Start up programi), Fond
putem poslovnih banaka odobrava kreditna sredstva poduzetnicima, po sljedećim
uvjetima; iznos kredita može biti od 300.000 kuna do 1.500.000 kuna; iznos
kamatne stope je do 4 posto manji od referentne kamatne stope; vlastito učešće
poduzetnika mora biti najmanje 25 posto od ukupnog iznosa kredita.
III. Razmatrajući ovaj predmet, Vijeće za zaštitu tržišnog natjecanja je na
svojoj 110. sjednici održanoj 2008. utvrdilo da je u konkretnom slučaju riječ o
programu koji se odnosi na dodjelu državne potpore male vrijednosti, sukladno
članku 2. stavku 2. Odluke o državnim potporama male vrijednosti.
Sukladno navedenom članku, državna potpora male vrijednosti, može se dodijeliti
poduzetniku u iznosu do 200.000 eura u kunskoj protuvrijednosti na bazi srednjeg
tečaja Hrvatske narodne banke, tijekom bilo kojeg razdoblja od tri fiskalne
godine. Za poduzetnike koji djeluju u sektoru cestovnog prometa gornja granica
utvrđuje se u visini do 100.000 eura na bazi srednjeg tečaja Hrvatske narodne
banke.
Za dodjelu državne potpore male vrijednosti nije potrebno odobrenje Agencije.
Naime, kada mjere potpore ispunjavaju uvjete utvrđene u stavcima 2. do 5. članka
2. Odluke o državnim potporama male vrijednosti smatra se da ne ispunjavaju sve
kriterije članka 3. Zakona o državnim potporama, što je u ovom predmetu
utvrđeno.
Iz Prijedloga Pravilnika i Prijedloga Kriterija, razvidno je da ukupan iznos
državne potpore za pojedinog korisnika u razdoblju od 3 fiskalne godine ne smije
prelaziti iznos od 1.500.000 kuna, a koji predstavlja kunsku protuvrijednost od
200.000 eura, na bazi srednjeg tečaja Hrvatske narodne banke.
Nadalje, iz Prijedloga Pravilnika, utvrđeno je da će Fond postupati sukladno
točki IV. Odluke o pravilima državne potpore male vrijednosti, odnosno da će
izvijestiti korisnika potpore da mu je dodijeljena državna potpora male
vrijednosti, kako bi isto poduzetnik proveo i u svojim poslovnim knjigama,
odnosno kako bi i sam poduzetnik mogao voditi vlastitu evidenciju o primljenim
potporama male vrijednosti; izvijestiti Agenciju o svakoj dodijeljenoj državnoj
potpori male vrijednosti u roku od 15 dana od dana dodjele; voditi evidenciju o
dodijeljenim potporama male vrijednosti po pojedinim korisnicima potpore, te
čuvati podatke o dodijeljenim potporama male vrijednosti deset godina od dana
dodjele.
Također, Fond će prije raspodjele predmetnih sredstava, pisanim putem
zahtijevati od poduzetnika očitovanje koliko je poduzetniku u tekućoj i kroz
prethodne dvije fiskalne godine dodijeljeno državnih potpora male vrijednosti,
sukladno članku 3. točki c) Odluke o državnim potporama male vrijednosti.
Međutim, Vijeće napominje da je sukladno članku 1. Odluke o državnim potporama
male vrijednosti, zabranjeno dodjeljivati državne potpore male vrijednosti
odnosno u konkretnom slučaju zajmove pod povoljnijim uvjetima od tržišnih i
subvencije kamata.
Riječ je o sljedećem:
1. izvoznoj potpori koja je neposredno vezana za cijenu i izvezenu količinu, te
za uspostavljanje i djelovanje distribucijske mreže u drugim zemljama;
2. potpori za djelatnosti u sektoru ugljena;
3. potpori za davanje prednosti domaćim proizvodima u odnosu na uvozne
proizvode;
4. potpori za nabavu vozila za cestovni prijevoz tereta poduzetnicima koji se
bave cestovnim prijevozom tereta za najamninu i naknadu;
5. potpori za poduzetnike u financijskim teškoćama na koje se primjenjuju
pravila o državnim potporama za sanaciju i restrukturiranje.
Također, prilikom dodjele državnih potpora male vrijednosti nije dozvoljena
kumulacija s ostalim vrstama državnih potpora, a prema istim opravdanim
troškovima, ukoliko takva kumulacija vodi do većeg intenziteta potpore nego to
dozvoljavaju pravila sadržana u državnim potporama na koje se može primijeniti
skupno izuzeće (istraživanje i razvoj, mali i srednji poduzetnici,
zapošljavanje, regionalne državne potpore, zaštita okoliša i usluge od općeg
gospodarskog interesa).
Ukoliko Agencija na temelju dostavljenih podataka utvrdi da se potpore male
vrijednosti dodjeljuju suprotno Odluci o državnim potporama male vrijednosti
koja se primjenjuje na potpore male vrijednosti, odnosno suprotno navodima ovog
rješenja, bit će naložen njihov povrat.
Slijedom iznijetog, primjenjujući odredbu iz članka 13. stavka 4. ZDP-a,
Agencija je na temelju odluke Vijeća, odlučila kao u točki I. izreke ovoga
rješenja.
Temeljem članka 18. ZDP-a, rješenja Agencije iz članka 13. ZDP-a, objavljuju se
u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može
pokrenuti upravni spor pred Upravnim sudom Repub­like Hrvatske u roku od
trideset (30) dana od dana dostave ovog rješenja.

Klasa: UP/I 430-02/2008-65/08
Urbroj: 580-03-08-43-4
Zagreb, 10. srpnja 2008.

Predsjednica Vijeća
za zaštitu tržišnog natjecanja
**Olgica Spevec**, v. r.

Rješenje, NN 94/2008-2975
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)